FI Euroopan unionin virallinen lehti L 344/48

KOMISSION TÄYTÄNTÖÖNPANOPÄÄTÖS,

annettu 22 päivänä joulukuuta 2011,

sähköisistä terveyspalveluista vastaavien kansallisten viranomaisten verkoston perustamista, hallinnointia ja toimintaa koskevista säännöistä

(2011/890/EU)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon potilaiden oikeuksien soveltamisesta rajatylittävässä terveydenhuollossa 9 päivänä maaliskuuta 2011 annetun Euroopan parlamentin ja neuvoston direktiivin 2011/24/EU (1), ja erityisesti sen 14 artiklan 3 kohdan,

sekä katsoo seuraavaa:

(1) Direktiivin 2011/24/EU 14 artiklan mukaan unioni tukee ja helpottaa yhteistyötä ja tietojen vaihtamista jäsenvaltioiden välillä vapaaehtoisessa verkostossa, joka yhdistää jäsenvaltioiden nimeämät sähköisistä terveyspalveluista vastaavat kansalliset viranomaiset, jäljempänä ’sähköisten terveyspalvelujen verkosto’.

(2) Kuten direktiivin 2011/24/EU 14 artiklan 3 kohdassa säädetään, komissio hyväksyy sähköisten terveyspalvelujen verkoston perustamista, hallinnointia ja avointa toimintaa koskevat toimenpiteet.

(3) Sähköisten terveyspalvelujen verkostoon osallistuminen on vapaaehtoista, joten jäsenvaltioilla olisi oltava mahdollisuus liittyä siihen milloin tahansa. Organisatorisista syistä liittymishalukkaita jäsenvaltioita pyydetään ilmoittamaan komissiolle osallistumisaikeistaan etukäteen.

(4) Verkostoon osallistuvien jäsenvaltioiden edustajien, asiantuntijoiden ja tarkkailijoiden henkilötietoja olisi käsiteltävä siten kuin säädetään yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annetussa Euroopan parlamentin ja neuvoston direktiivissä 95/46/EY (2) sekä henkilötietojen käsittelystä ja yksityisyyden suojasta sähköisen viestinnän alalla 12 päivänä heinäkuuta 2002 annetussa Euroopan parlamentin ja neuvoston direktiivissä 2002/58/EY (3), jäljempänä ’sähköisen viestinnän tietosuojadirektiivi’.

(5) Neuvoston vuonna 2009 tekemissä päätelmissä turvallisesta ja tehokkaasta terveydenhuollosta sähköisten terveyspalvelujen avulla vaadittiin sähköisten terveyspalvelujen yhdenmukaistamista terveysstrategioiden ja -tarpeiden kanssa unionissa ja kansallisella tasolla ottamalla kansalliset terveysviranomaiset suoraan mukaan. Tämän saavuttamiseksi neuvoston päätelmissä kehotettiin myös kehittämään hallinnointia varten korkean tason järjestelmä, minkä vuoksi terveysalan ohjelman (4) puitteissa käynnistettiin yhteinen toimi (5) ja kilpailukyvyn ja innovoinnin puiteohjelmaan kuuluvan tieto- ja viestintätekniikkapolitiikan tukiohjelman (6) puitteissa aihepiirikohtainen verkosto, jäljempänä ’yhteinen toimi’ ja ’aihepiirikohtainen verkosto’. Sen takaamiseksi, että sähköisten terveyspalvelujen parissa tehtävä työ tapahtuu unionin tasolla koordinoidusti, yhdenmukaisesti ja johdonmukaisesti ja että päällekkäisyyksiä ei synny, on syytä varmistaa, että edellä mainitun korkean tason järjestelmän työ jatkuu sähköisten terveyspalvelujen verkoston puitteissa, sikäli kun työ on yhdenmukaista direktiivin 2011/24/EU 14 artiklan 2 kohdassa verkostolle vahvistettujen tavoitteiden kanssa; tämän lisäksi on syytä luoda yhteys yhteisen toimen ja aihepiirikohtaisen verkoston sekä sähköisten terveyspalvelujen verkoston välille.

(6) Tässä päätöksessä säädetyt toimenpiteet ovat direktiivin 2011/24/EU 16 artiklalla perustetun komitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

Sisältö

Tässä päätöksessä otetaan direktiivin 2011/24/EU 14 artiklan 1 kohdan mukaisesti sähköisistä terveyspalveluista vastaavien kansallisten viranomaisten verkoston perustamista, hallinnointia ja toimintaa koskevat säännöt.

2 artikla

Tehtävä

1. Sähköisten terveyspalvelujen verkosto pyrkii direktiivin 2011/24/EU 14 artiklan 2 kohdassa vahvistettuihin tavoitteisiin.

2. Tavoitteisiin pyrkiessään sähköisten terveyspalvelujen verkosto tekee tiivistä yhteistyötä yhteisen toimen ja aihepiirikohtaisen verkoston kanssa, ja se pohjaa työnsä kyseisten kahden verkoston puitteissa saavutettuihin tuloksiin.

3 artikla

Jäsenten nimittäminen

1. Jäseniä ovat sähköisten terveyspalvelujen verkostoon osallistuvien jäsenvaltioiden nimeämät sähköisistä terveyspalveluista vastaavat jäsenvaltioiden viranomaiset.

2. Jäsenvaltioiden, jotka haluavat osallistua sähköisten terveyspalvelujen verkostoon, on ilmoitettava osallistumisaikeestaan kirjallisesti komissiolle ja direktiivin 2011/24/EU 14 artiklan 1 kohdassa tarkoitetuille jäsenvaltioiden nimeämille sähköisistä terveyspalveluista vastaaville kansallisille viranomaisille.

3. Jokaisen sähköisistä terveyspalveluista vastaavan kansallisen viranomaisen on nimettävä yksi sähköisten terveyspalvelujen verkostosta vastaava edustaja ja yksi varaedustaja sekä ilmoitettava tiedot komissiolle.

4. Jäsenvaltioiden viranomaisten nimet julkaistaan komission asiantuntijaryhmärekisterissä ja muiden vastaavanlaisten tahojen rekisterissä, jäljempänä ’rekisteri’.

5. Verkostoon osallistuvien jäsenvaltioiden edustajien, asiantuntijoiden ja tarkkailijoiden henkilötiedot on kerättävä, käsiteltävä ja julkaistava direktiivissä 95/46/EY ja direktiivissä 2002/58/EY säädetyllä tavalla.

4 artikla

Sähköisten terveyspalvelujen verkoston ja komission suhde

1. Komissio voi kuulla sähköisten terveyspalvelujen verkostoa kaikissa unionin sähköisiin terveyspalveluihin liittyvissä asioissa, erityisesti silloin, kun se on tarpeen yhteisen toimen ja aihepiirikohtaisen verkoston ohjeistamiseksi.

2. Kaikki sähköisten terveyspalvelujen verkostojen jäsenet voivat kehottaa komissiota kuulemaan ryhmää jostakin tietystä kysymyksestä.

5 artikla

Työjärjestys

Sähköisten terveyspalvelujen verkosto hyväksyy työjärjestyksensä jäsentensä yksinkertaisella enemmistöllä verkostoon osallistuvien jäsenvaltioiden kuulemisen perusteella laaditun komission yksikköjen ehdotuksen pohjalta.

6 artikla

Toiminta

1. Sähköisten terveyspalvelujen verkosto voi perustaa alaryhmiä tarkastelemaan tiettyjä kysymyksiä verkoston määrittelemän toimeksiannon mukaisesti. Alaryhmät lakkautetaan heti, kun ne ovat täyttäneet toimeksiantonsa.

2. Sähköisten terveyspalvelujen verkosto hyväksyy monivuotisen työohjelman ja ohjelman toteuttamista varten tarvittavan arviointivälineen.

3. Sähköisten terveyspalvelujen verkoston jäsenten ja niiden edustajien sekä kutsuttujen asiantuntijoiden ja tarkkailijoiden on noudatettava perussopimuksen 339 artiklassa ja sen täytäntöönpanosäännöissä vahvistettuja salassapitovelvollisuuksia sekä EU:n turvaluokiteltujen tietojen suojelua koskevia komission turvallisuussääntöjä, jotka on vahvistettu komission sisäisten menettelysääntöjen muuttamisesta 29 päivänä marraskuuta 2001 tehdyn komission päätöksen 2001/844/EY, EHTY, Euratom (7) liitteessä. Sähköisten terveyspalvelujen verkoston puheenjohtaja voi toteuttaa kaikki asianmukaiset toimenpiteet, jos näitä velvollisuuksia ei noudateta.

7 artikla

Sähköisten terveyspalvelujen verkoston sihteeristö

1. Komissio huolehtii sähköisten terveyspalvelujen sihteeristön tehtävistä.

2. Muita asiasta kiinnostuneita komission virkamiehiä voi olla läsnä sähköisten terveyspalvelujen verkoston ja sen alaryhmien kokouksissa.

3. Komissio julkaisee olennaisia tietoja sähköisten terveyspalvelujen verkoston toiminnasta joko rekisterissä tai erityisesti tätä varten luodulla verkkosivustolla, jolle rekisteristä on linkki.

8 artikla

Kokouskulut

1. Sähköisten terveyspalvelujen verkoston toimintaan osallistuvat henkilöt eivät saa komissiolta palkkiota tehtäviensä hoitamisesta.

2. Komissio korvaa sähköisten terveyspalvelujen verkoston toimintaan osallistuvien matka- ja oleskelukulut voimassa olevien komission säännösten mukaisesti.

Kustannukset korvataan vuosittaisessa määrärahojen kohdentamismenettelyssä käytettävissä olevien määrärahojen rajoissa.

9 artikla

Voimaantulo

Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä 22 päivänä joulukuuta 2011. Komission puolesta José Manuel BARROSO Puheenjohtaja

(1) EUVL L 88, 4.4.2011, s. 45.

(2) EYVL L 281, 23.11.1995, s. 31.

(3) EYVL L 201, 31.7.2002, s. 37.

(4) Euroopan parlamentin ja neuvoston päätös N:o 1350/2007/EY, tehty 23 päivänä lokakuuta 2007, toisesta terveysalan yhteisön toimintaohjelmasta (2008–2013) (EUVL L 301, 20.11.2007, s. 3).

(5) Sähköisten terveyspalvelujen aloitetta koskeva yhteinen toimi; Commission Decision C(2010) 7593 of 27 October 2010 on the awarding of grants for proposals for 2010 under the second Health Programme, Contract number 2010/ 2302 (Komission päätös tuista vuoden 2010 hyväksytyille ehdotuksille toisen terveysohjelman puitteissa, sopimuksen numero 2010/2302 – ei suom.).

(6) Euroopan parlamentin ja neuvoston päätös N:o 1639/2006/EY, tehty 24 päivänä lokakuuta 2006, kilpailukyvyn ja innovoinnin puiteohjelman (2007–2013) perustamisesta (EUVL L 310, 9.11.2006, s. 15).

(7) EYVL L 317, 31.12.2001, s. 1.